54/2008. (IV. 24.) FVM rendelet 

az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások körében a kistérségi közlekedési szolgáltatások fejlesztésére igénybe vehető támogatások részletes feltételeiről szóló 9/2008. (I. 24.) FVM rendelet módosításáról

A mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény 81. § (3) bekezdés a) pontjában kapott felhatalmazás alapján - a földművelésügyi és vidékfejlesztési miniszter feladat- és hatásköréről szóló 162/2006. (VII. 28.) Korm. rendelet 1. § a) pontjában meghatározott feladatkörömben eljárva - a következőket rendelem el:

1. § (1) Az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások körében a kistérségi közlekedési szolgáltatások fejlesztésére igénybe vehető támogatások részletes feltételeiről szóló 9/2008. (I. 24.) FVM rendelet (a továbbiakban: R.) 3. §-ának (3) bekezdése helyébe az alábbi rendelkezés lép:

"(3) Elszámolható kiadások az alábbiak:

a) a támogatott célt szolgáló gépjármű beszerzési értéke;

b) a beszerzett gépjármű átalakításának, akadály-mentesítésének költsége;

c) a biztonságos közlekedés feltételeit megteremtő kiegészítő eszközök költsége;

d) beszerzett gépjármű forgalomba helyezési költsége;

e) a gépjármű forgalomba helyezéséhez kapcsolódóan megfizetett regisztrációs adó."

(2) Az R. 3. §-a az alábbi (4) bekezdéssel egészül ki:

"(4) A beszerzett gépjárműhöz kapcsolódóan felmerülő illeték nem támogatható."

2. § Az R. 4. §-a helyébe az alábbi rendelkezés lép:

"4. § (1) A támogatás mértéke legfeljebb 40 000 eurónak megfelelő forintösszeg.

(2) A támogatás mértéke a 3. § (3) bekezdés d) pontjára vonatkozóan legfeljebb 100 000 Ft, amely részét képezi a 4. § (1) bekezdésében meghatározott támogatási összegnek.

(3) A támogatás aránya az összes elszámolható kiadás 100%-a.

(4) A beruházás elszámolható kiadásai nem haladhatják meg a Gépkatalógus részét képező "Gépjárműkatalógus a kistérségi közlekedési szolgáltatások fejlesztéséhez" című katalógusban (a továbbiakban: gépjárműkatalógus) szereplő referenciaárat."

3. § (1) Az R. 5. §-ának (1) bekezdése helyébe az alábbi rendelkezés lép:

"(1) Támogatásra jogosult az e rendelet 1. számú melléklete szerinti településen működő települési önkormányzat, valamint székhellyel, illetve telephellyel rendelkező nonprofit szervezet, vagy az e rendelet 1. számú mellékletében szereplő tagönkormányzatok által létrehozott önkormányzati társulás (a továbbiakban: ügyfél)."

(2) Az R. 5. §-ának (5) és (6) bekezdése helyébe az alábbi rendelkezések lépnek:

"(5) A beszerzendő gépjárműnek legalább 8+1 férőhelyes, egyterű, legalább 100 LE motorteljesítményű, hátulnyíló ajtós, az Irányító Hatóság (a továbbiakban: IH) által hivatalos közlemény formájában kiadandó - az adott időszakban benyújtható támogatási kérelmekre vonatkozóan nyitva álló időszak első napját megelőző munkanapig bővíthető - a gépkatalógus részét képező gépjárműkatalógusban meghatározott típusú gépjárműnek kell lennie.

(6) Az (5) bekezdés szerinti közlemény közzétételét követően a gépjárműkatalógusban nem szereplő gépjárművek felvétele céljából az IH által rendszeresített formanyomtatványon az Európai Mezőgazdasági Vidékfejlesztési Alap társfinanszírozásában megvalósuló támogatások igénybevételének általános szabályairól szóló 23/2007. (IV. 17.) FVM rendelet 29. § (3)-(4) bekezdésétől eltérően az IH-hoz a gépjármű-forgalmazók kérelmet nyújthatnak be. Az IH a kérelemről annak benyújtásától számított harminc napon belül dönt."

(3) Az R. 5. §-a az alábbi (7) bekezdéssel egészül ki:

"(7) Amennyiben a közbeszerzési eljárásban nyertes ajánlat olyan gépjárműre vonatkozik, amely a gépjárműkatalógusban nem szerepel, de az abban szereplő járművek bármelyikével egyenértékű, azt a (6) bekezdésben foglalt felvételi kérelem és IH döntés nélkül is úgy kell tekinteni, mintha a gépjárműkatalógusban szerepelt volna."

4. § (1) Az R. 6. §-ának (1) bekezdése helyébe az alábbi rendelkezés lép:

"(1) A támogatási kérelmet 2008. évben március 1. és május 1. között, valamint május 12. és június 9. között, ezt követően évente január 1. és március 1. között kell benyújtani a Mezőgazdasági és Vidékfejlesztési Hivatal (a továbbiakban: MVH) által rendszeresített formanyomtatványon írott formában."

(2) Az R. 6. § (4) bekezdésének a) pontja helyébe az alábbi rendelkezés lép:

"a) helyi önkormányzat, illetve önkormányzati társulás ügyfél esetén a 2008. évben benyújtható támogatási kérelmekre vonatkozóan az érintett önkormányzat(ok) képviselő-testületének a szolgáltatásfejlesztés szükségességéről szóló határozatát tartalmazó jegyzőkönyv hiteles másolatát, a 2009. évtől benyújtható támogatási kérelmekre vonatkozóan a határozat-kivonatát; valamint feladatátadás esetén a 2008. évben benyújtható támogatási kérelmekre vonatkozóan az érintett önkormányzat(ok) képviselő-testületének arról szóló határozatát tartalmazó jegyzőkönyv hiteles másolatát, a 2009. évtől benyújtható támogatási kérelmekre vonatkozóan a határozat-kivonatát, hogy a szolgáltatást más szervezettel kötött feladatellátási szerződés keretében kívánja működtetni;"

5. § Az R. 8. § (3) bekezdésének a) pontja helyébe az alábbi rendelkezés lép:

"a) új falu- és tanyagondnoki szolgáltatás létrehozása esetén a kérelmet jóváhagyó hatóság által kiadott, a működési engedély jóváhagyásáról szóló igazolást,"

6. § Az R. 2. és 3. számú melléklete helyébe e rendelet 1. és 2. számú melléklete lép.

7. § (1) Ez a rendelet a kihirdetését követő napon lép hatályba azzal, hogy rendelkezéseit a folyamatban lévő ügyekben is alkalmazni kell.

(2) E rendelet - a 7. § (1) bekezdésének kivételével - a hatálybalépését követő napon hatályát veszti.

 

